Title: Tervetuloa Digipedavalmennuksen verkko-oppimisympäristöön!
Course: Digipedavalmennuksen alusta

Tervetuloa Digipedavalmennuksen verkko-oppimisympäristöön!

Valmennuksen tavoitteet:

Digipedavalmennuksen tavoitteena on tukea omien tavoitteidesi asettamista, oman osaamisen kehittymistä sekä osaamisen kehittymisen tunnistamista. Valmennuksen aikana toteutat omaan opetukseesi liittyvän kehittämisidean, testaat käytännössä jotakin menetelmää, digityökalua tai -sovellusta sekä arvioit kehittämisideasi toimivuutta ja suunnittelet mahdollista jatkokehittämistä.

Valmennuksen keskeinen sisältö:

Digipedavalmennus koostuu kolmesta vaiheesta ja erilaisista työskentelymenetelmistä:

1. Orientaatiovaihe - Virittäytyminen ja ideointi
2. Suunnitteluvaihe - Oman kehittämissuunnitelman jalostaminen ja kokeilut
3. Toteutusvaihe - Oman kehittämishankkeen toteuttaminen, arviointi ja palaute

Valmennus sisältää ryhmämuotoista ohjausta, henkilökohtaista mentorointia, digipedagogiikkaan ja digityökalujen käyttöön liittyvää koulutusta, vertaispalautteen antamista sekä oman kehittämistehtävän suunnittelua ja toteutusta. Digipedavalmennus päättyy oman kehittämistehtävän esittelyyn valmennusryhmälle ja muulle henkilöstölle myöhemmin sovittavana ajankohtana.

Valmennuksen toteutustapa ja aikataulu:

Digipedavalmennus käynnistyy oman digiosaamisen ja digipedagogisen osaamisen alkukartoituksella. Alkukartoituksen lisäksi jokainen valmennettava laatii orientaatiovaiheessa henkilökohtaisen kehittämissuunnitelmansa omaa digipedagogista kokeiluaan varten. Valmennuksen mentorit antavat kehittämissuunnitelmasta henkilökohtaisen palauteen, joka ohjaa kehittämishankkeen toteutusta.

 Kehittämistehtävä voi olla esimerkiksi erilaisten digityökalujen ja verkko-oppimisympäristön ominaisuuksien kokeilua. Kokeilujen ei tarvitse olla suuria tai esimerkiksi kokonaisia opintojaksoja. Pienikin opetusaihio riittää. Tarkoituksena on kuitenkin saada palautetta suunnittelemistasi ratkaisuista ja testata niitä mahdollisuuksien mukaan varsinaisilla loppukäyttäjillä. Voit myös kokeilla jonkin sisällön tuottamista uudella välineellä tai menetelmällä, aktivointiviestin käyttöä opiskelijoiden ohjauksessa tai vaikkapa digitaalisia aktivointimenetelmiä opetuskerrallasi joko lähi- tai verkko-opetuksessa. Kokeilujesi pohjalta voit kehittää suunnitelmaasi edelleen ja tarvittaessa muuttaa suuntaa.

Kokeiluja voi toteuttaa oman aikataulun mukaan valmennuksen aikana. Kirjoita kokeilun suunnittelusta ja toteutuksesta yhteiseen oppimispäiväkirjaan.

Moodle Pinjan käyttöön saat tukea valmennuksen mentorilta sekä oppilaitoksen Digituelta. Tämän verkkokurssin lopussa on myös Opettajan työkalupakki, josta löydät tallenteen Moodle Pinjan peruskäyttökoulutuksesta sekä Moodlen käyttöohjedioja.